| 12. maj 2023 |
| --- |
| Sagsnummer2021-0316826Dokumentnummer2021-0316826-28 |
| Sekretariatet for Vanløse LokaludvalgFrode Jakobsens Plads 42720 VanløseEAN-nummer5798009800435 |

| Sekretariatet for Vanløse LokaludvalgØkonomiforvaltningen |
| --- |
|     |

# Høringssvar ifm. Projektforslag til anlægsprojekt – 100218 Belysning på stierne omkring Damhussøen

Repræsentanter for Vanløse- og Valby Lokaludvalg har deltaget i en følgegruppe nedsat af Teknik- og Miljøforvaltningen i forbindelse med anlægsprojektet *Belysning på stierne omkring Damhussøen.*  Vanløse Lokaludvalg sætter stor pris på forvaltningens indsats i arbejdet med løbende og grundigt at præsentere projektmaterialet for følgegruppen.

Vanløse Lokaludvalg har følgende bemærkninger til projektforslaget:

Som det fremgår af projektmaterialet, er etablering af belysning på stierne politisk vedtaget ved budgetforhandlingerne for 2022 med det formål at gøre det muligt at orientere sig på stierne i de mørke timer. Af projektforslaget fremgår det ligeledes, at det med den valgte skånsomme belysningsløsning stadig kan blive vanskeligt at se f.eks. ujævnheder i belægningen. Vanløse Lokaludvalg mener således ikke, at den valgte belysningsløsning vil løse mange af de i projektforslaget fremhævede problemstillinger, respondenterne i spørgeundersøgelsen gør opmærksom på.

Af Københavns Kommunes Biodiversitetsstrategi fremgår det, at kommunen har en målsætning om, at byens vandflader skal være mørke for at forbedre levevilkårene for nataktive dyr og insekter. Dette projektforslag harmonerer således ikke med strategiens målsætning, da Vanløse Lokaludvalg ikke vurderer, at det vil kunne undgås, at lyset fra de opstillede pullerter rammer søen, og derved vil kunne ses fra den modsatte side af søen, da søspejlet ligger en del lavere end pullerternes top.

Vanløse Lokaludvalg foreslår, at de afsatte midler i stedet bruges på at forbedre den eksisterende belægning, og ønsker man tiltag som kan forbedre orienteringen, kan man tænke i hvide striber, reflekser eller andre lignende løsninger.

Vanløse Lokaludvalg mener helt grundlæggende, at belysning på stierne omkring Damhussøen vil være til skade for områdets plante- og dyreliv og vil fjerne muligheden for at opleve et af de få mørke naturområder, der er tilbage i København og som mange københavnere sætter stor pris på. Vi håber derfor, at Fredningsnævnet vil vægte hensynet til naturen og dyrelivet og afslå ansøgningen om dispensation for den fredning, som er gennemført for netop at beskytte naturen.

Med venlig hilsen

Jan Lindboe

Forperson for Vanløse Lokaludvalg